SSP เชื่อผลงานปีนี้โตกระโดด รับแผน COD โซลาร์ฟาร์มญี่ปุ่น-วินด์ฟาร์มเวียดนาม
SSP เชื่อผลงานปีนี้โตกระโดด รับแผน COD โซลาร์ฟาร์มญี่ปุ่น-วินด์ฟาร์มเวียดนาม
SSP เชื่อผลงานปีนี้โตกระโดด รับแผน COD โซลาร์ฟาร์มญี่ปุ่น-วินด์ฟาร์มเวียดนาม
18 ม.ค. 2564

นายวรุตม์ ธรรมาวรานุคุปต์ ประธานเจ้าหน้าที่บริหาร บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP เปิดเผยว่า แผนการดำเนินงานของบริษัทฯในปี 2564 ยังคงเดินหน้าก่อสร้างโรงไฟฟ้าพลังงานแสงอาทิตย์ โครงการ Leo1 ในประเทศญี่ปุ่น ขนาดกำลังการผลิต 20 เมกะวัตต์ โดยคาดว่าจะสามารถจ่ายไฟเข้าระบบเชิงพาณิชย์ (COD) ได้ภายในไตรมาส 3/64  และโครงการโรงไฟฟ้าพลังงานลมที่ประเทศเวียดนาม ขนาดกำลังการผลิต 48 เมกะวัตต์ คาด COD ในไตรมาส 4/64 ผลักดันกำลังการผลิตไฟฟ้าทั้งในและต่างประเทศเพิ่มเป็น 200 เมกะวัตต์  ส่วนโรงไฟฟ้าพลังงานแสงอาทิตย์ โครงการ Leo2 ในประเทศญี่ปุ่นขนาดกำลังการผลิต 17 เมกะวัตต์ คาด COD ในปี 2566
“แนวโน้มผลการดำเนินงานในปีนี้ คาดว่าจะเติบโตอย่างก้าวกระโดดตามกำลังการผลิตไฟฟ้าที่เพิ่มขึ้น ซึ่งเรายังคงมองหาโอกาสการขยายการลงทุนโปรเจคใหม่ๆอย่างต่อเนื่อง ทั้งในประเทศและต่างประเทศ ไม่ว่าจะเป็นโครงการโซลาร์ฟาร์ม วินด์ฟาร์ม โรงไฟฟ้าชีวมวล และโรงไฟฟ้าเชื้อเพลิงธรรมชาติ ในกลุ่มประเทศ CLMV เพื่อสร้างเสถียรภาพของกำไรให้เติบโตได้อย่างต่อเนื่องและมั่นคง” นายวรุตม์ กล่าว
โดย ปัจจุบันบริษัทฯมีกำลังการผลิตไฟฟ้าตามสัญญา143 เมกะวัตต์ และมี Backlog ในมืออีกกว่า 134.6 เมกะวัตต์ ซึ่งเตรียมทยอย COD ภายในช่วง 4 ปีข้างหน้า โดยบริษัทฯ มีการรับรู้รายได้จากโครงการโซลาร์ฟาร์มประเทศเวียดนามและมองโกเลียรวม 55 เมกะวัตต์ ตลอดจนโรงไฟฟ้า ซึ่งเปิดดำเนินการระหว่างปี 2561 ทั้งในประเทศไทยและประเทศญี่ปุ่นรับรู้รายได้เต็มปี ส่งผลให้ในปัจจุบัน SSP มีกำลังการผลิตไฟฟ้าตามสัญญาในมือรวม 143 เมกะวัตต์ ก่อนที่จะขยับเป็น 200 เมกะวัตต์ภายในสิ้นปีนี้ และวางเป้าภายใน 3-5 ปีข้างหน้า กำลังการผลิตเพิ่มเป็น 400 เมกะวัตต์ ผลักดันผลการดำเนินงานสร้างสถิติสูงสุดใหม่ต่อเนื่อง